Etelä-Savon ammattiopistosta valmistui 20 ensihoidon lähihoitajaa, jotka eivät koulun virheen vuoksi olleet muodollisesti päteviä.

Etelä-Savon ammattiopistosta valmistui vuosien 2013-2015 aikana 20 muodollisesti epäpätevää ensihoidon lähihoitajaa. IL-ARKISTO

Etelä-Savon ammattiopisto Esedu sai tällä viikolla tiedon sosiaali- ja terveysalan tutkintotoimikunnalta, että vuosien 2013-2015 aikana Esedussa ensihoidon osaamisalan näyttötutkintona suorittaneille opiskelijoille on myönnetty tutkintotodistus virheellisin perustein. Tämän takia parikymmentä opiskelijaa joutuu suorittamaan uuden näytön osaamisestaan tutkintotilaisuudessa.

– Tässä on tapahtunut valitettava virhe. Kyseessä on yksittäisen opettajan inhimillinen erehdys, kun hän on tulkinnut tutkintorakennetta virheellisesti, kertoo Esedun rehtori Marja Anttalainen.

Anttalainen kertoo virheen tapahtuneen, kun opettaja tulkitsi väärin uutta tutkintorakennetta. Uuden tutkintorakenteen mukaan opiskelijan valitsemalle valinnaiselle tutkinnon osalle olisi pitänyt järjestää erillinen tutkintotilaisuus, mutta järjestettiinkin vain yksi yhteinen tutkintotilaisuus kahdelle tutkinnon osalle. Uusi tutkintorakenne astui voimaan vuonna 2010.

Rehtori kertoo, että kaikki yhtä lähihoitajaa lukuun ottamatta on jo tavoitettu ja heille on ilmoitettu asiasta.

– Pyrimme hoitamaan asiaa niin, että heille aiheutuisi mahdollisimman vähän harmia tästä jupakasta. Korvaamme tutkintotilaisuuteen tuleville kulut, joita heille koituu. Toki pyrimme järjestämään tilaisuuden myös näiden valmistuneiden opiskelijoiden omalla paikkakunnalla mahdollisuuksien mukaan, Anttalainen sanoo.

Luvat pois

Esedusta tänä keväänä valmistunut opiskelija kertoo tapauksen lähteneen liikkeelle siitä, kun hän oli tehnyt tutkintolautakunnalle oikaisupyynnön koulun epäoikeudenmukaiseksi kokemistaan käytännöistä arvostelussa. Hän epäilee, että tutkintolautakunnan selvityksen myötä vyyhti on alkanut purkautua.

Tutkinnon suorittaja kertoo saaneensa koululta ilmoituksen asiasta tiistaina.

– Samalla kerrottiin, että Valviralle on ilmoitettu aiheesta. Tutkintotodistukset on mitätöity eli ammatinharjoittamisluvat lähtevät. Nyt ei ole töihin menemistä niillä, joilta on luvat otettu pois. Olemme ikään kuin olleet valehoitajia, opiskelija kauhistelee.

Opiskelija kertoo itse valmistuneensa viime keväänä. Nyt hän opiskelee ammattikorkeakoulussa, jonne onnekseen haki aiemmilla koulupapereilla. Mies on kuitenkin tehnyt lähihoitajan töitä freelancerina.

– Tulot loppuivat siihen. Uskomaton juttu.

Hän kertoo, että yksi opiskelukavereista oli ollut juuri pääsemässä vakituiseen työsuhteeseen.

– Kaveri sanoi, että se homma kaatui siihen.

Esedun rehtori ei kommentoi sitä, korvaako oppilaitos opiskelijoille virheestä aiheutuvia mahdollisia ansiomenetyksiä. Hänen mukaansa asiaa käsitellään sitten, jos vaatimuksia alkaa tulla opiskelijoiden suunnalta.

Tunteet pinnassa

Anttalaisen mukaan osalle opiskelijoista on pyritty järjestämään uutta tutkintotilaisuutta jo ensi viikolla. Tutkintotilaisuus kestää enintään neljä päivää, jonka jälkeen suoritus arvioidaan ja toimitetaan valtakunnalliseen tutkintotoimikuntaan, joka myöntää tutkintotodistuksia.

– Arvioisin, että lokakuun aikana kaikki opiskelijat saavat pätevän tutkintotodistuksen, Anttalainen sanoo.

Rehtori kertoo, että vastaavia tapauksia on kyllä ollut muissa oppilaitoksissa, mutta Esedussa tämä tapahtuu ensimmäistä kertaa.

Vaikka Anttalaisen mukaan opiskelijoiden kanssa on päästy asiasta yhteisymmärrykseen, Iltalehden haastatteleman opiskelijan mukaan Esedun opettajien kanssa on käyty tulenkatkuisia keskusteluja asiasta.

Mies kertoo, että he ovat muiden valmistuneiden opiskelukavereiden kanssa miettineet tutkintapyynnön ja rikosilmoituksen tekemistä aiheesta poliisille.

– Joukkokanteena laitettaisiin vetämään eteenpäin, opiskelija kertoo.

Virheen tehnyt opettaja ei suostunut kommentoimaan tapausta Iltalehdelle.